১৩ জানুয়ারি ২০১৮,শনিবার, ১৭:৫৫ | আপডেট: ১৪ জানুয়ারি ২০১৮,রবিবার, ১৪:২৩
মিসরের ঋণবিষয়ক গবেষক ও গ্রন্থকার সালমা হুসাইন দেখিয়েছেন, ২০১৬ সালের নভেম্বর থেকে মিসর সরকারের বৈদেশিক ঋণ দ্রুত বেড়ে গেছে। পার্লামেন্টকে অবহিত না করেই বিরাট অঙ্কের ঋণ নেয়া হয়েছে বিদেশ থেকে। এর উৎস এমন সব দেশ, যারা মিসরের বর্তমান সরকারের রাজনৈতিক মিত্র। এরা হলো মধ্যপ্রাচ্যের কয়েকটি ধনাঢ্য রাষ্ট্র। সিসি সরকারের যেসব নতুন ঋণ বিদেশ থেকে নেয়া হয়েছে, সেগুলোর ক্ষেত্রে তিনটি বিষয় লক্ষণীয় যা গণবিরোধী ও স্বেচ্ছাচারী সরকারের পক্ষেই করা সম্ভব। যেমন- ক. পার্লামেন্টকে এই ঋণের বিষয় যাচাই-বাছাই কিংবা মনিটরিং করতে দেয়া হয়নি। খ. এই বিপুল ঋণের জন্য কত হারে সুদ দিতে হবে, তা রহস্যজনকভাবে জাতির কাছ থেকে গোপন রাখা হয়েছে। গ. কোন কোন খাতে এই ঋণের অর্থ ব্যয় করা হবে, তা নির্দিষ্টভাবে উল্লেখ করা হয়নি। বলাবাহুল্য, কোনো গণতান্ত্রিক ও জনকল্যাণকামী সরকারের কর্মকাণ্ড এমন অস্বচ্ছ, খামখেয়ালিপূর্ণ ও জবাবদিহিতাবিহীন হতে পারে না।
এ দিকে, মিসরের কেন্দ্রীয় ব্যাংক ২০১৬ সালের নভেম্বরে মিসরীয় পাউন্ড মুদ্রার ব্যাপারে এমন পদক্ষেপ নিয়েছে যে, বাজারে রাতারাতি বেশির ভাগ পণ্যের দাম বেড়ে দ্বিগুণ হয়ে গেল। অথচ চিনি, রান্নার গ্যাস ও পেট্রলের মতো জরুরি পণ্যের ওপর সরকারের ভর্তুকি কমিয়ে দেয়া হয়েছে। ফলে দাম এত বেড়েছে যে, আইএমএফের সাথে মিসরের ঋণচুক্তির আগে এসব পণ্য এখনকার তিন ভাগের এক ভাগ দামে কেনা যেত। এ পরিস্থিতির কারণ, আইএমএফ বা আন্তর্জাতিক অর্থ তহবিলের চাপিয়ে দেয়া কৃচ্ছ্র নীতি। মিসরে ২০১৭ সালে মূল্যস্ফীতি ছিল অব্যাহত। এ অবস্থায় জনগণ আইএমএফের নীতিকে মেনে নিতে পারছে না। এহেন বাস্তবতায় তিক্ত সত্য উচ্চারণ করেছিলেন মোহাম্মদ আদেল নামের জনৈক রাজনৈতিক কর্মী। ‘আইএমএফকে অপমান করেছেন’- এমন হাস্যকর অভিযোগে গত জুলাই মাসে তাকে অন্তরীণ করেছে সিসি সরকার।
কিন্তু অন্যসব স্বৈরাচারীর মতো তিনিও সহজে তার ক্ষমতার ভিত্তি, অর্থাৎ অস্ত্রের জোর হারাতে চান না। তাই মারণাস্ত্রসজ্জিত নিজস্ব বাহিনী গড়েছেন, যা মিসরীয় সেনাবাহিনীর চেয়ে বেশি শক্তি রাখে। সিসির কর্মকাণ্ডে ক্ষুব্ধ হয়েই সেনাবাহিনী সরে গেছে তার কাছ থেকে। এখন তার নবগঠিত বাহিনীর মিলিশিয়ারাই সব সময় তাকে ঘিরে রাখে। সিসি সেনাদের শান্ত রাখার জন্য তাদের ব্যবসা-বাণিজ্যসহ নানান আর্থিক সুবিধা দিচ্ছেন। তিনি মনে করেন, তারা টাকা কামানোর কাজে ব্যস্ত থাকলে তার বিরুদ্ধে কিছু করার সময় সুযোগ পাবে না। অতএব, তার গদি নিরাপদ থাকবে।’
এ দিকে, বিশেষ করে বিরাট সিনাই উপদ্বীপসহ দেশের বহু স্থানে আইএস জঙ্গিরা বড় বড় সহিংস হামলা চালাচ্ছে। সেনাবাহিনী তাদের সাথে এঁটে উঠতে না পারায় সিসির ওপর বাড়ছে তার পশ্চিমা মুরব্বিদের চাপ।
মিসর দীর্ঘ দিন ছিল ইসরাইলের সবচেয়ে বড় শত্রুদের একটি। ১৯৬৭ ও ’৭৩ সালের যুদ্ধে মিসর মার খেয়েছে ইহুদিদের হাতে। ’৬৭ সালের লড়াইয়ে সিনাই ও গাজা হারিয়েছিল ইসরাইলের কাছে। সেই মিসর সিসির আমলে হয়েছে ইহুদিবাদী রাষ্ট্রটির দোসর। মিডল ইস্ট মনিটর এবার জানিয়েছে, মার্কিন প্রেসিডেন্ট ট্রাম্প সম্প্রতি জেরুসালেমকে রাজধানী করার ইসরাইলি ষড়যন্ত্র বাস্তবায়নে সেখানে মার্কিন দূতাবাস স্থাপনের ঘোষণা দিলে সিসির সরকার গোপনে ট্রাম্পকে জানিয়ে দেয়- ‘আমরা এ ক্ষেত্রে আপনার পক্ষেই রয়েছি আমাদের প্রতিশ্রুতি মোতাবেক।’ এমনকি, দেশ ও জাতির মানমর্যাদা বিকিয়ে দিয়ে ট্রাম্পকে আশ্বস্ত করা হয় এ ভাষায়- ‘হোয়াইট হাউজে যেসব কর্মী আছে, আমরা তাদের অংশ। আপনি যেসব কাজ দিয়েছেন, সেগুলো আমরা করছি। আমাদেরকে সব সময় পাবেন আপনার পাশে।’
গত শুক্রবার কোনো কোনো পত্রিকার খবরে নিউ ইয়র্ক টাইমসের ফাঁস করে দেয়া আরেক তথ্যে জানা যায়, আগামী নির্বাচনে বিনা প্রতিদ্বন্দ্বিতায় প্রেসিডেন্ট ‘নির্বাচিত’ হওয়ার লক্ষ্যে সিসি সিদ্ধান্ত নিয়েছেন। অন্য কাউকে এ পদে প্রার্থী হতে দেয়া হবে না। এমনকি, জেনারেল আহমদ শফিকের মতো সুপরিচিত ব্যক্তিও ভোটে দাঁড়াতে পারবেন না। মিসরের একজন সামরিক গোয়েন্দা কর্মকর্তার ফোন রেকর্ড থেকে এটা জানা গেছে। এই গোয়েন্দা সংস্থাকে ব্যবহার করা হচ্ছে প্রহসনমূলক নির্বাচনের ক্ষেত্র প্রস্তুত করার কাজে। যেমন- ফাঁস হওয়া তথ্যে দেখা যায়, গোয়েন্দা কর্মকর্তা টিভি টকশো উপস্থাপককে বলছেন, ‘সাবেক প্রধানমন্ত্রী ও প্রেসিডেন্ট পদে সম্ভাব্য প্রার্থী আহমদ শফিকের সমালোচনা করা চাই।’ ওই অফিসার ফোনে সাফ বলে দেন, ‘শফিক আমাদের আদেশ না মানলে তার এবং তার চৌদ্দগোষ্ঠী উদ্ধার করব। নির্বাচনে কাউকে সিসির প্রতিদ্বন্দ্বী হতে দেয়া হবে না।’ আলজাজিরা বলেছে, ‘মিসরের সরকার যে নির্বাচনে কারচুপি করতে চায়, এই টেপ তা বলে দিচ্ছে।’
দেশে দেশে যুগে যুগে গণবিরোধী শাসকদের চরিত্র অভিন্ন। আগে তারা নির্বাচনের ধার ধারতেন না কিংবা স্রেফ এক প্রার্থী বা এক দলের কথিত নির্বাচন হতো। এরপর জনগণকে ধোঁকা দিতে এবং আন্তর্জাতিক চাপে, একাধিক প্রার্থী ও দলকে দৃশ্যমান করে নির্বাচন ম্যানেজ করার পালা শুরু হয়েছে। শুধু সেনা অভ্যুত্থানকারী দখলদাররা নন, গণতন্ত্রের মুখোশধারী ব্যক্তিরাও রাজনৈতিক রঙ্গমঞ্চে নির্বাচনী প্রহসন মঞ্চায়নের মাধ্যমে ক্ষমতা কুক্ষিগত করে রাখছেন দীর্ঘকাল। মিসরে অতীতে নাসের, সাদাত ও মোবারকের মতো স্বৈরশাসকেরা নির্বাচনকে নিজের গদি রক্ষার হাতিয়ার বানিয়েছিলেন। এখন সিসি তাদের অনুসরণে একই নোংরামির আশ্রয় নিচ্ছেন। তাদের দৃষ্টিতে দেশের চেয়ে দল আর দলের চেয়ে তারা নিজেরা বড়। যেকোনোভাবে নিজেদের ক্ষমতায় থাকা জাতির জন্য ‘অপরিহার্য’ এবং উন্নয়নের ধারাবাহিকতা কিংবা রাষ্ট্রীয় নিরাপত্তার স্বার্থে তাদের নিয়ন্ত্রিত সরকারের ‘বিকল্প নেই’- এমন প্রচারণা অব্যাহত রেখে দেশের মানুষকে বিভ্রান্ত করা তাদের একটি গুরুত্বপূর্ণ পলিসি।